মাঠ আছে। তবে তা না থাকারই সমান। পরিচর্যার অভাবে গোটা মাঠ জুড়ে গজিয়ে উঠেছে আগাছা। ফলে সল্টলেকের বিএইচ ব্লকের দুর্গাপুজো হচ্ছে রাস্তাতেই! কাউন্সিলরের দাবি, বিষয়টি তিনি পুরসভায় জানালেও সমাধান হয়নি। 
ব্লকের বাসিন্দাদের অভিযোগ, পরিচর্যার অভাবে দীর্ঘদিন ধরেই মাঠটি ব্যবহার করা যাচ্ছে না। ফলে এ বছর দুর্গাপুজোও হবে রাস্তাতেই। এ নিয়ে ব্লকের বাসিন্দাদের একাংশের মধ্যে ক্ষোভ তৈরি হয়েছে। বিধাননগর পুরসভা ক্রমাগত মাঠ সংস্কারের প্রতিশ্রুতি দিলেও কোনও কাজ হয়নি বলেই অভিযোগ স্থানীয় মানুষদের। বিএইচ ব্লকের বাসিন্দা সুবিমল সোমের কথায়, ‘‘আমরা একাধিকবার পুর কর্তৃপক্ষের কাছে গিয়েছি। আশ্বাস মিললেও কোনও কাজ হয়নি। এবার পুজোও করতে 
হচ্ছে রাস্তায়।’’ 
স্থানীয় সূত্রের খবর, কিছুদিন আগে মাঠটির সংস্কারে উদ্যোগী হয়েছিল পুরসভা। দরপত্র ডেকে কাজের বরাতও দেওয়া হয়েছিল। কিন্তু কাজ সেখানেই থমকে রয়েছে। তৃণমূল কাউন্সিলর অনিতা মণ্ডলের অভিযোগের তির আবার তাঁর দল পরিচালিত পুরসভার দিকেই। তাঁর বক্তব্য, ‘‘পুরসভা নিযুক্ত ঠিকাদার কাজ করছেন না। স্থানীয় কাউন্সিলর হওয়ায় আমাকেই ক্ষোভের মুখে পড়তে হচ্ছে। এমনকী, এবারের পুজোও হচ্ছে রাস্তায় মণ্ডপ তৈরি করে।’’ 
পুরসভা সূত্রের খবর, বোর্ড মিটিংয়ে সিদ্ধান্ত হয়েছিল, যেসকল ঠিকাদার নির্দিষ্ট কাজ করছেন না, তাঁদের বাতিল করা হবে। সেই সিদ্ধান্তও রয়ে গিয়েছে খাতায় কলমেই। পুর কমিশনার অলোকেশপ্রসাদ রায় বলেন, ‘‘ঠিকাদারদের বাতিলের বিষয়টি নির্দিষ্ট পদ্ধতির মাধ্যমে হচ্ছে।’’ মেয়র পারিষদ (উদ্যান এবং আলো) সুধীর সাহা বলেন, ‘‘বিষয়টি সম্পর্কে আমি খোঁজ নিয়েছি। স্থানীয় কাউন্সিলরের সঙ্গেও আমার কথা হয়েছে। খুব তাড়াতাড়িই পার্কের 
কাজ শুরু হবে।’’